Studentebetogings: TUT stel aandklokreël inTUT Soshanguve-kampus Die Tshwane Universiteit van Tegnologie (TUT) het Dinsdag ŉ aandklokreël by sy Soshanguve-kampus ingestel in ŉ poging om betogers te beheer wat die finale eksamen probeer ontwrig. Die universiteit het gesê die eerste twee dae van die eksamen het suksesvol afgeloop, ten spyte daarvan dat 16 mense Maandag op die Soshanguve-kampus in hegtenis geneem is omdat hulle glo ŉ hofbevel verontagsaam het. “Die veiligheid op die kampusse is opgeskerp om enige oortreder onmiddellik vas te trek. Om studente, personeellede en eiendom te beveilig, sal ŉ aandklokreël vanaf Dinsdagaand 17:00 op die Soshanguve-kampusse geld vir die res van die eksamentydperk,” het die universiteit Dinsdag gesê. “Geen besoekers sal toegelaat word om die Soshanguve noord- of suidkampusse tussen 17:00 die middag en 05:00 die oggend te verlaat of binne te gaan nie.” Die TUT-bestuur het ook die eksamensentrums verskuif van die universiteit se onderskeie kampusse na die Tshwane Events Sentrum in die middestad. Busse word gebruik om studente tussen die sentrum en die kampusse te vervoer. Studente van die Ga-Rankuwa-kampus sal hul eksamens by die Grace Bible Church aflê. Betogers het Maandag ŉ bus in Soshanguve aan die brand gesteek. Sommige TUT-studente eis dat die eksamens tot volgende jaar uitgestel word, omdat hulle nie genoeg tyd gehad het om voor te berei nie, weens die FeesMustFall-betogings wat weke lank op die land se kampusse gewoed het. Die universiteit is egter vasbeslote om die 2016 akademiese jaar te voltooi en het gesê enige student wat die eksamen misloop, sal hul hele 2016 akademiese jaar verbeur. Veiligheidsmaatreëls is by al die TUT-kampusse ingestel, insluitend die afstandsleerkampusse soos eMalahleni, Mbombela en Polokwane. Die polisie is deurentyd op bystand gedurende die eksamentydperk. Die universiteitsraad het verlede maand aangekondig daar sal geen verhoging in studiefooie wees in 2017 nie en geen student sal by die akademiese program uitgesluit word weens agterstallige skuld nie.